Dimmalætting

Dimmalætting (, «daggry», «demring»), ofte kalt Dimma, er en avis som utgis i Tórshavn på Færøyene. Den utkommer både som nettavis og som ukeavis på papir.

Avisen utkom første gang i 1878 som Amtstidene for Færøerne med Dimmalætting som undertittel. Den var et organ for Sambandsflokkurin fra partidannelsen i 1906 og frem til avisen erklærte seg selv partipolitisk uavhengig i 1995. Redaktøren satt i Sambandsflokkurins sentralstyre frem til 2005. Avisen har lenge vært regnet som Færøyenes journalistisk mest profesjonelle. Avisen brukte lenge mer spalteplass på utenrikspolitisk stoff, herunder dansk politikk, enn noen annen færøysk avis. Den formidlet også offentlige kunngjøringer.

Avisen har vært sterkt knyttet til Samuelsen-familien i Tórshavn, som var hovedeiere fra 1919 til 2010. Utgiverselskapet gikk konkurs i 2013. I 2014 gikk tidligere medarbeidere sammen om å utgi avisen på nytt.

 Historie 

Avisen ble først utgitt med et prøvenummer den 8. desember 1877. Den 5. januar 1878 utkom det første ordinære nummeret, og avisen het i begynnelsen Amtstidene for Færøerne. Inntil 1910 var avisen utelukkende skrevet på dansk. Mellom 1910 og 1947 var avisen tospråklig, og siden var i økende grad skrevet på færøysk. I 1978 forsvant undertittelen Amtstidene for Færøerne. I den færøyske språkstriden erklærte ikke avisen seg som prinsipielle motstandere, men oppfordret gjerne til moderasjon i utbredelse av færøysk språk på bekostning av dansk. Det færøyske navnet Dimmalætting ble opprinnelig foreslått av filologen V.U. Hammershaimb. Dimmalætting kommer fra dimmi, «mørke», og lætting, utledet fra verbet at lætta, «å lette». Uttrykket dimmið lættir, bokstavelig «mørket letter», betyr «daggry» eller «demring».

Først utkom avisen kun på lørdager, men fra 1911 også på onsdager. Fra 1920-årene ble avisen utvidet fra fire til seks sider, fra 1970 utkom avisen tre dager i uken med minst åtte sider, og fra 1996 til 2013 utkom Dimmalætting fem dager i uken. Fra 2005 var tirsdagsutgaven gratis. Toppnoteringen i netto opplagstall var 13 300 i 1991.

I 1919 ble eierskapet overført til utgiverselskapet p/f Dimmalætting, som ved konkursen var Færøyenes eldste aksjeselskap. Aksjemajoriteten i selskapet var i 90 år eid av Samuelsen-familien i Tórshavn, i 50 år med redaktør Georg L. Samuelsen i spissen.

P/f Dimmalætting eide trykkeriet Prentmiðstøðin, hvor den konkurrerende avisen Sosialurin også trykkes. Dette er det eneste større avistrykkeriet på øyene, bortsett fra det lille trykkeriet som eies og kun brukes av lokalavisen Norðlýsið i Klaksvík. Etter konkursen eies Prentmiðstøðin av konsernet NEMA sammen med Sosialurin. P/f Dimmalætting eide også majoriteten av aksjene i boktrykkeriet Føroya Prent, som er Færøyenes største, de nettbaserte firma- og skipsregistrene Vinnuvitan.biz og Skipalistin samt reisebyrået Vikutúr.

I 2008 kjøpte p/f Dimmalætting alle aksjene i de to avisene Vinnuvitan og Vikublaðið. Senere samme år ble begge avisene nedlagt som følge av den internasjonale finanskrisen, som også rammet selve Dimmalætting hardt. I 2010 ble p/f Dimmalætting i sin helhet solgt til investeringsselskapet p/f Løkir, som i sin tur var eid av BankNordik, p/f Krúnborg, p/f Tjaldur og islandske Lækir Capital. Senere samme år ble alle aksjene solgt til investeringsselskapet sp/f Reyðberg, eid av bankmannen Eyðfinn Reyðberg. Etter sin siste utgave den 13. september 2013 ble p/f Dimmalætting begjært konkurs i oktober. Den var da Færøyenes største dagsavis.

I august 2014 ble det kjent at flere tidligere ansatte i Dimmalætting arbeidet for å utgi en ukeavis med samme navn og redaksjonelle profil. Fra 10. oktober 2014 har avisen utkommet som ukeavis på fredager med Sveinur Tróndarson som redaktør.

 Opplag 
Avisens bekreftede netto opplagstall ved årsslutt:
1885: 300
1920: 1 500
1939: 2 500
1951: 5 300
1970: 8 900
1974: 9 900
1978: 10 800
1990: 13 000
1991: 13 300
1998: 10 500
1999: 10 500
2000: 10 000 2001: 10 000
2002: 9 500
2003: 9 000
2004: 8 500
2005: 8 000
2006: 8 500
2007: 8 500
2008: 8 500
2009: 8 500
2010: 8 500
2011: 7 500
2012: 7 500 2014: 3 000
2015: 3 000
2016: 3 000
2017: 3 000
2018: 3 000
2019: 3 000
2020: 3 000

 Redaktører 
Lütje Lützen 1878–1879
O.P. Effersøe 1880–1882
Louis Bergh 1882–1885
Johannes Petersen 1885–1886
Rasmus Effersøe 1886–1889
Jacob Johansen 1889–1892
O.P. Effersøe 1892–1893
Emil Bruun 1893–1894
Enok Bærentsen 1894–1900
Søren Müller 1900–1901
Chr. Heilskov 1901–1902
Rasmus Effersøe 1902–1905 Oluf Skaalum 1905–1918
Poul Niclasen 1918–1936
Georg L. Samuelsen 1936–1981
Benny Samuelsen 1981–1995
Beate L. Samuelsen 1995–2001
Georg L. Petersen 1995–2002
Ingi Samuelsen 2002–2007
Árni Gregersen 2007–2013
Sveinur Tróndarson 2014–2015
Georg L. Petersen 2015–2019
Emil Lisberg Jacobsen 2019–2020
Sveinur Tróndarson 2020–d.d.

 Referanser 

 Litteratur 

Kategori:Færøyske aviser
Kategori:Aviser etablert i 1878
Kategori:1878 på Færøyene
Kategori:Portal:Færøyene/artikler